Musiek | teo @ UP
Januarie 19, 2010
Kategorieë: jeug, Musiek
Ek het onlangs 'n blog gelees oor praise & worship wat my nogal baie diep geraak het. (Lees meer hier) Ek het bietjie gaan dink en agter gekom dat wat hy daar gese het raakvat waarmee baie van ons worstel. Dit voel vir my asof ons goed sing wat vir ons uitgele is en ons vra net nie meer vrae daaroor nie. Dit klink altyd baie nice, maar is daar regtig 'n dieper betekenis, 'n meer relevante betekenis in my lewe vandag?
Kyk ek kan lekker lank oor praise & worship aangaan. Ek was self deel van daardie opset vir baie jare. Ek is nogsteeds in my gemeente se band en ek love dit nogsteeds om regtig goeie musiek te maak saam met kwaliteit musikante. Partykeer wens ek net ek kon goeie liedjies skryf wat kon pas by wat ek voel oor God op hierdie stadium van my lewe. Maar ek sal dit los vir die mense wat die talent daarvoor gekry het…
'n Baie bekende prof wat by die fakulteit was, was leraar by die gemeente waar ek nou betrokke is. Hy het 'n liedjie geskryf wat die gemeente nou moet aanleer, sodat hulle dit kan sing wanneer hy nou weer daar preek. Nou, dis 'n baie nice liedjie en alles. Goeie melodie en for the most part heel oraait lirieke. Maar in 1 van die verse se hy 'ons glo in die hel…' Nie so goeie idee wanneer dit 'n kwessie is wat lekker gedebatteer word nie.
Dit het my weer laat dink aan 'n kleingroep gesprek wat ek gehad het verlede week rondom die hemel en hoekom ons daarin glo en is daar 'n hemel ens. Hoe baie Christene maak hierdie twee aspekte die middelpunt van hulle geloof? Dis skrikwekkend.
Ek gaan nie my persoonlike menings hierop uitbrei nie. Vir nou is ek heel gemaklik daarmee om te se, ek weet nie. Maar wat ek wel weet, is dat daar soveel meer is tot ons geloof. Nie net waarnatoe jy oppad is nie. Ek wil in die 'nou' leef waar ek 'n verskil kan maak in jan-alleman se lewe met God wat my lei in hierdie stryd. Om verhoudings op te bou en Jesus se liefde uit te leef.
Kategorieë: Godsdiens, Musiek
Comments: 4 Kommentaar
Afrikaanse lofprysingsmusiek…en die Jonk Live Musiekfees
Die kwessie van kerkmusiek is iets wat 'n hele paar mense al grys hare gegee het. (En die mense met die grys hare gee daardie mense al hulle dae…) Ek het 'n vermoede dat taal 'n groot rol speel in hierdie klein oorlog wat in baie kerke woed. Die gryses wil eenvoudig net nie in Engels sing nie (die taal van die antichris, kakies en bowenal: die HENSOPPERS!). Hoekom sou mens in elk geval in Engels wou sing as jy dit kwaliks kan praat? Ek wil dus die volgende tese stel: Baie (ou)mense het nie soseer 'n probleem met die styl van kontemporêre lofprysingsmusiek nie, maar eerder die taal. Dit geld natuurlik nie in alle gevalle nie. Daarmee saam wil ek die ander kant van die munt ook beklemtoon: Baie (jong)mense het nie 'n probleem om in Afrikaans te aanbid nie, maar het wel 'n probleem met die styl waarin dit soms gedoen word. Ongelukkig is daar nie soveel Afrikaanse lofprysingsliedjies wat aan hierdie mense se behoeftes voldoen nie! Daarom dat hulle hulself eerder na Engels wend, waarmee hul natuurlik glad nie 'n probleem het nie. Dus: indien daar meer goeie Afrikaanse lofprysingsmusiek beskikbaar gemaak word, sal daar makliker 'n middeweg in sommige gemeentes gevind kan word. FLAM doen hier natuurlik goeie werk, maar daar kan nog steeds heelwat kritiek oor dit uitgespreek word.
Daarom is ek nogal opgewonde oor die Jonk Live Musiekfees wat 29-31 Augustus 2008 plaasvind, naby Pretoria. Dis 'n hele naweek van (meestal) Afrikaanse lofprysingsmusiek. Groot name, soos Louis Brittz en Retief Burger (wat altwee ook baanbrekerswerk doen) sal by die fees optree, maar daar is ook geleentheid vir heelwat kleiner groepe om aan die fees deel te neem. Een van die fokuspunte van hierdie fees is juis om Afrikaanse lofprysingsmusiek aan die kerk beskikbaar te stel, en daarom het hulle ook 'n liedjieskryfkompetisie. Daar is drie kategorieë: lof, aanbidding en kindermusiek. Ek het wel 'n bietjie beswaar hierteen. Indien ons 'n volle liturgie in die kerk wil dra met musiek, sal ons verseker meer as hierdie drie (eintlik twee) kategorieë daar moet stel. Byvoorbeeld: wat van skuldvergewing? Of voorbereiding om die Woord te hoor? Natuurlik kan al hierdie onder die twee breë kategorieë saamgevat word. Maar mens moet tog ook daaraan dink dat kerkmusiek veel meer as net lof of net aanbidding is. Nou ja, fluit fluit, my klaaglied is uit.